KIRJALLINEN KYSYMYS P-0036/01 esittäjä(t): Joaquim Miranda (GUE/NGL) komissiolle. Koheesiorahastolle osoitettu hakemus, joka koskee Pohjois-Alentejon monikunnalliseen vesihuolto- ja jätevedenkäsittelyjärjestelmään liittyvää hanketta.



Virallinen lehti nro 187 E , 03/07/2001 s. 0165 - 0166



KIRJALLINEN KYSYMYS P-0036/01 esittäjä(t): Joaquim Miranda (GUE/NGL) komissiolle (16. tammikuuta 2001) Aihe: Koheesiorahastolle osoitettu hakemus, joka koskee Pohjois-Alentejon monikunnalliseen vesihuolto- ja jätevedenkäsittelyjärjestelmään liittyvää hanketta Portugalilaisen valtionyrityksen Aguas de Portugal toimivaltainen edustaja vahvisti äskettäin pidetyssä Portalegren kunnanvaltuuston (jonka jäsen kysymyksen esittäjä on) kokouksessa, että komissiolle oli esitetty rakennerahastoille/koheesiorahastolle osoitettu edellä mainittua järjestelmää koskeva hakemus. a) Edellä mainittu järjestelmä, joka vaatii Portalegren alueeseen kuuluvalta 15 kunnalta huomattavia investointeja, perustettiin Portugalin ympäristö- ja aluesuunnitteluministeriön päätöksellä (lain N:o 128/2000 nojalla) ilman, että asianomaisia kuntia oli kuultu. b) Kyseiset kunnat harkitsevat parhaillaan mahdollista liittymistään järjestelmään ja sitä hallinnoivan osakeyhtiön perustamista. Hakemuksen jättöpäivään mennessä ne eivät siis olleet ehtineet päättää näistä kahdesta asiasta saati kyseisen hakemuksen ehdoista, vaikka kyse on niille (vielä) kuuluvista huomattavista varoista. c) Yksi asianomaisista kunnista Portalegre on jo antanut lausuntonsa, ettei se halua liittyä kyseiseen järjestelmään, ja on mahdollista, että muut asettuvat samalle kannalle. d) Portugalin parlamentti on jo aloittanut keskustelun lakiesityksestä n:o 257/VIII, joka, jos se hyväksytään, asettaa kyseenalaiseksi edellä mainitun lain sekä sen nojalla perustetun järjestelmän nykymuodossaan. Edellä kuvattu rakennerahastoille/koheesiorahastolle esitetty hakemus herättää seuraavia kysymyksiä: 1. Mikä taho oli vastuussa hakemuksen tekemisestä, ja mitkä olivat sen ehdot? 2. Mitä hankkeita hakemukseen sisältyy, ja kuinka suuria investointeja ne edellyttävät? 3. Missä määrin komissio aikoo suojella asianomaisten kuntien ja etenkin niiden kuntien omaisuutta ja investointihankkeita, jotka ovat jo kieltäytyneet tai tulevat kieltäytymään järjestelmään osallistumisesta? 4. Miten komissio aikoo toimia hakemuksen suhteen, jos suunniteltu järjestelmä ei toteudu nimenomaan Portugalin hallituksen määrittelemin ehdoin? Michel Barnier'n komission puolesta antama vastaus (20. helmikuuta 2001) Portugalin viranomaiset eivät ole tähän mennessä esittäneet minkäänlaista hakemusta koheesiorahastosta myönnettävän tuen saamiseksi kysymyksessä olevalle hankkeelle. Pohjois-Alentejon monikunnallinen järjestelmä on kuitenkin hanke, jolle voidaan myöntää yhteisrahoitusta edellä mainitun rahaston varoista, ja se mainitaan kyseisen välineen viitekehyksessä. Hanke on yhteisön vesipolitiikan puitteista 23 päivänä lokakuuta 2000 annetussa parlamentin ja neuvoston direktiivissä 2000/60/EY(1) tarkoitetun vesistöalueita koskevan yhdistetyn lähestymistavan mukainen. Portugalin suunnitteluministeriön alainen alueellisen kehittämisen keskusvirasto laatii kaikki koheesiorahastosta myönnettävää rahoitusta koskevat hakemukset. Komissio tutkii hankkeet edunsaajajäsenvaltion esittämien tietojen perusteella. Kuntien omaisuuden suojeluun sovelletaan kansallista lainsäädäntöä. Jos jotain koheesiorahastosta yhteisrahoitusta saavaa järjestelmää ei panna täytäntöön tuen myöntämistä koskevien edellytysten mukaisesti, komissio voi yleensä pidättää myönnetyn tuen, alentaa sitä tai peruuttaa sen voimassa olevien säännösten(2) mukaisesti. Siltä osin kuin on kyse rakennerahastoista kyseisen järjestelmän tietyille osille osana rahastojen hallinnointia koskevaa yhteistyötä ja voimassa olevien säännösten(3) mukaisesti myönnettävästä mahdollisesta rahoituksesta, Portugalin viranomaisten on lisäksi arvioitava ja hyväksyttävä esitettyjä hankkeita koskevat hakemukset. Viranomaisten on valvottava erityisesti sovellettavan yhteisön lainsäädännön ja toimenpideohjelmassa sekä täydennetyssä ohjelma-asiakirjassa esitettyjen valintaperusteiden noudattamista. Yhteisön yhteisrahoituksella käyttöönotettavien julkisten varojen kerrannaisvaikutus pyritään maksimoimaan; samalla väestölle tarjottavia palveluja koskevat tavoitteet pyritään saavuttamaan mahdollisimman edullisesti. Tietoja mahdollisen hakemuksen laatimiseksi Alentejoa koskevaa toimenpideohjelmaa varten on saatavilla Alentejon alueellisesta koordinoinnista vastaavan toimikunnan puheenjohtajalta, joka on edellä mainitun ohjelman johtaja. (1) EYVL L 327, 22.12.2000. (2) Neuvoston asetus (EY) N:o 1265/1999, annettu 21 päivänä kesäkuuta 1999, koheesiorahastosta annetun asetuksen (EY) N:o 1164/94 liitteen II muuttamisesta, EYVL L 161, 26.6.1999. (3) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöistä, EYVL L 161, 26.6.1999.